उस शाम जब आफिस से छूटकर घर लौटा तो मोहिनी भाभी मेरे घर ही मौज़ूद थी । तीनों बेटियां भी साथ ही थीं। छोटी लपक कर मेरी गोद में आ गयी। मैं उसे चूमने लगा। पत्नी उनके सत्कार में व्यस्त थी। मोहिनी भाभी मुझे देखते ही मुस्कराई, क्या बात है मितऊ? ऐसा भी क्या, जो हमें बिलकुल ही बिसरा दिया? मैं भी न आती। जब तुम्हें हम लोगों की चिंता नहीं तो फिर भला मुझे क्यों हो? वो तो छोटी आफत मचाई थी कि मितऊ चाचा के पास चलो। कल उसका जन्मदिन है। छोटी भी अपनी तोतली जुबान से शायद यही बताने की कोशिश कर रही थी।